SPRÁVA KOMISIE EURÓPSKEMU PARLAMENTU A RADE o výdavkoch v rámci EPZF_x000b__x000b_Systém včasného varovania č. 12/2013 /* COM/2014/019 final */





OBSAH 1........... Úvod..................................................... 3 2. PRÍJMY PRIPÍSANÉ EPZF................ 3 3. Pripomienky k predbežnému plneniu rozpočtu EPZF na rok 2013 4 4. Čerpanie príjmov pripísaných EPZF................................................... 6 5. Záver.................................................... 7 Príloha 1: || Predbežné čerpanie rozpočtových prostriedkov EPZF do 31. 12. 2013 1. Úvod Predbežné plnenie rozpočtu EPZF na rok 2013 sa uvádza v priloženej tabuľke a očakáva sa, že dosiahne sumu 45 295,5 milióna EUR. Táto suma odráža prevažne výdavky EPZF v rámci zdieľaného hospodárenia, ktoré nahlásili členské štáty v období od 16. októbra 2012 do 15. októbra 2013 vrátane súm opravených na základe schválenia účtov EPZF, ako aj zníženia mesačných úhrad uložených v priebehu rozpočtového roka. Ďalej zahŕňa aj odhad priamych výdavkov dosahujúcich približne 27,1 milióna EUR, ktorých realizácia sa ešte predpokladá do 31. decembra 2013. 2. PRÍJMY PRIPÍSANÉ EPZF Na základe pravidiel článku 34 nariadenia Rady (ES) č. 1290/2005 o financovaní Spoločnej poľnohospodárskej politiky sa príjmy pochádzajúce z finančných opráv podľa rozhodnutí o overení súladu, z nezrovnalostí a z odvodov za mlieko označujú ako príjmy pripísané na financovanie výdavkov EPZF. Podľa týchto pravidiel sa pripísané príjmy môžu využívať na financovanie výdavkov EPZF. V prípade, že sa časť týchto príjmov nevyužije, automaticky sa prenesie do nasledujúceho rozpočtového roka.[1] Ako sa načrtlo v predchádzajúcich správach týkajúcich sa systému včasného varovania, Komisia pôvodne odhadovala dostupné pripísané príjmy v roku 2013 na 1 533 miliónov EUR. Konkrétne: – pripísané príjmy, ktorých vytvorenie sa očakávalo v priebehu rozpočtového roku 2013, sa odhadovali na 628 miliónov EUR. Očakávalo sa, že z opráv na základe overenia súladu sa zinkasuje suma 389 miliónov EUR a z nezrovnalostí suma 161 miliónov EUR. Príjmy z odvodov za mlieko sa odhadovali na 78 miliónov EUR. – Výška pripísaných príjmov, v prípade ktorých sa očakávalo, že sa prenesú z rozpočtového roka 2012 do roku 2013, sa odhadovala na 905 miliónov EUR. Komisia v rozpočte na rok 2013 vyčlenila pôvodne odhadované pripísané príjmy vo výške 1 533 miliónov EUR na dve schémy. Konkrétne: – 500 miliónov EUR vyčlenila na prevádzkové fondy pre organizácie výrobcov v sektore ovocia a zeleniny a – 1 033 miliónov EUR na režim jednotnej platby. Rozpočtový orgán pre tieto dve schémy nakoniec schválil rozpočtové prostriedky vo výške 267 miliónov EUR a 30 635 miliónov EUR v uvedenom poradí v súlade s návrhom Komisie. Uvedený súčet schválených rozpočtových prostriedkov a uvedených pripísaných príjmov zodpovedá celkovému odhadu dostupných rozpočtových prostriedkov vo výške 767 miliónov EUR na prevádzkové fondy pre organizácie výrobcov v sektore ovocia a zeleniny a 31 668 miliónov EUR na režim jednotnej platby. V prílohe 1, ktorá obsahuje predbežné plnenie rozpočtu v roku 2013, sú schválené rozpočtové prostriedky na tieto dva režimy uvedené na úrovni článku ako rozpočtové prostriedky určené pre odvetvie ovocia a zeleniny vo výške 611 miliónov EUR a neviazanú priamu pomoc vo výške 38 076 miliónov EUR bez toho, aby sa zohľadnili už spomenuté pripísané príjmy. Po zahrnutí pripísaných príjmov do týchto odvetví celkové plánované rozpočtové prostriedky na rok 2013 dosiahli 1 111 miliónov EUR pre odvetvie ovocia a zeleniny a 39 109 miliónov EUR na neviazanú priamu pomoc. 3. Pripomienky k predbežnému plneniu rozpočtu EPZF na rok 2013 Predbežné plnenie rozpočtu na rok 2013 je načrtnuté v prílohe 1. V ďalšej časti sa uvádzajú stručné pripomienky k niektorým rozpočtovým článkom, ktoré vykazujú najvýznamnejšie rozdiely medzi skutočne vzniknutými výdavkami a príslušnými rozpočtovými prostriedkami zahrnutými do rozpočtu na rok 2013. 3.1. Trhové opatrenia Na opatrenia na intervencie na poľnohospodárskych trhoch sa vyčerpalo o 421,5 milióna EUR viac v porovnaní s úrovňou schválených rozpočtových prostriedkov, ale o 78,5 milióna EUR menej pri zohľadnení 500 miliónov EUR plánovaných ako pripísané príjmy pre túto kapitolu. Tento rozdiel je priamym dôsledkom modelov čerpania najmä v sektore ovocia a zeleniny, v sektore vinohradníctva a vinárstva, v sektore bravčového mäsa a hydiny. 3.1.1. Potravinové programy (– 8,6 milióna EUR) Jeden členský štát sa stretol s problémami pri realizácii ku koncu rozpočtového roka, čo viedlo k mierne nedostatočnému plneniu rozpočtových prostriedkov plánovaných v rozpočte pre potravinové programy na rok 2013. Rok 2013 je posledným rokom realizácie týchto programov v rámci EPZF. 3.1.2. Ovocie a zelenina (+ 527,1 milióna EUR v porovnaní so schválenými rozpočtovými prostriedkami) Toto výrazné prečerpanie prostriedkov vyplýva z porovnania výdavkov vzniknutých v tomto odvetví so schválenými rozpočtovými prostriedkami na rok 2013, ktoré nezahŕňajú príjmy pripísané tomuto odvetviu. Ak sa však zahrnie príjem 500 miliónov EUR pripísaný tomuto odvetviu (pozri poznámku pod čiarou* v spodnej časti tabuľky v prílohe), celkové dostupné rozpočtové prostriedky sa tak zvýšia na 1 111 milióna EUR a potom sa objaví malé prečerpanie vo výške 27,1 milióna EUR. Toto nedostatočné čerpanie je netto výsledkom rôznych úrovní vykonávania schém, ktoré sú financované z rozpočtových prostriedkov tohto odvetvia: Pokiaľ ide o prevádzkové prostriedky pre organizácie výrobcov a program konzumácie ovocia v školách, členské štáty vynaložili nižšie výdavky, než aké sa predpokladali v rozpočte. Členským štátom však vznikli výdavky na pomoc súvisiacu s predbežným uznávaním skupín výrobcov, ktoré boli podstatne vyššie než rozpočtové prostriedky k dispozícii na túto schému z rozpočtu na rok 2013. Výdavky presahujúce dostupné rozpočtové prostriedky pre toto odvetvie budú pokryté z príjmov pripísaných na toto odvetvie a prevodom rozpočtových prostriedkov z iných položiek rozpočtu. 3.1.3. Výrobky vinohradnícko-vinárskeho odvetvia (– 27,4 milióna EUR) Toto nedostatočné čerpanie je spôsobené nepatrne nižšími výdavkami, ktoré niekoľko členských štátov vynaložilo tak na vnútroštátne podporné programy v odvetví vína (v porovnaní s príslušným rozpočtovým stropom), ako aj na schému klčovania vinohradov financovanú podľa tohto článku. 3.1.4. Mlieko a mliečne výrobky (– 12,9 miliónov EUR) Toto nedostatočné čerpanie vyplýva z menších výdavkov vynaložených členskými štátmi na súkromné ​​skladovanie masla a na školský mliečny program v porovnaní s výdavkami predpokladanými v rozpočte. 3.1.5. Bravčové mäso, vajcia a hydina, včelárstvo a iné živočíšne výrobky (– 33,5 milióna EUR) Toto nedostatočné čerpanie je spôsobené nižšími výdavkami za náhrady za vyváženú hydinu v nadväznosti na zníženie úrovne vývozných náhrad v októbri 2012 a vo februári 2013 a ich konečné nastavenie na nulu v júli 2013. 3.2. Priama pomoc Čerpanie rozpočtových prostriedkov na priamu pomoc bolo o 728,5 milióna EUR vyššie v porovnaní s úrovňou schválených rozpočtových prostriedkov, ale o 304,5 milióna EUR nižšie pri zohľadnení plánovaných pripísaných príjmov vo výške 1 033 miliónov EUR pre túto kapitolu. Tento rozdiel vyplýva v prvom rade z odvetvia oddelenej priamej pomoci. 3.2.1. Neviazaná priama pomoc (+ 768 miliónov EUR v porovnaní so schválenými rozpočtovými prostriedkami) Toto prečerpanie rozpočtových prostriedkov vyplýva z porovnania výdavkov vynaložených na oddelenú priamu pomoc so schválenými rozpočtovými prostriedkami na rok 2013, ktoré nezahŕňajú príjmy pripísané tomuto odvetviu. Ak sa však zahrnie príjem 1 033 miliónov EUR pripísaný tomuto odvetviu (pozri poznámku pod čiarou * naspodku tabuľky v prílohe), celkové dostupné rozpočtové prostriedky sa tak zvýšia na 39 109 miliónov EUR a uvedené prečerpanie sa zmení na nedostatočné čerpanie predstavujúce – 265 miliónov EUR. Toto čisté, mierne nedostatočné čerpanie je spôsobené predovšetkým nižšími výdavkami vynaloženými nečakane členskými štátmi na režim jednotnej platby (SPS). Na druhej strane, členské štáty mierne prečerpali predpokladané rozpočtové prostriedky na režim jednotnej platby na plochu (SAPS), ktorá vedie k čistému nedostatočnému čerpaniu 99,3% rozpočtových prostriedkov vynaložených na oddelenú pomoc. 3.2.2. Ďalšia priama pomoc (– 38,6 milióna EUR) Toto nedostatočné čerpanie je spôsobené predovšetkým mierne nižšími výdavkami, ktoré členské štáty vynaložili na špecifické podporné opatrenia viazanej pomoci podľa článku 68 nariadenia Rady (ES) č. 73/2009, a v dôsledku významných opráv hlásených niektorými členskými štátmi pre určité programy. Na druhej strane, rozpočet na platby priamej pomoci v režime POSEI bol prekročený po prijatí nariadenia Rady (ES) č. 228/2013, ktorým sa povolila jednorazová platba prémie pre výrobcov banánov v rozpočtovom roku 2013. 3.3. Audit poľnohospodárskych výdavkov 3.3.1. Zúčtovanie z predchádzajúcich rokov (+ 206 miliónov EUR) Komisia vo svojom opravnom liste na rok 2013 navrhla opravy vo výške – 56 miliónov EUR na základe priemerného čerpania z predchádzajúcich rokov, keďže sa takéto opravy nedajú predvídať. V novom návrhu rozpočtu vypracovanom v novembri po prvom neúspešnom zmierovacom konaní sa táto suma zvýšila na – 100 miliónov EUR. Nakoniec po zmierovacom rokovaní z 5. decembra 2012 rozpočtový orgán prijal rozpočet na rok 2013, v ktorom sa táto suma stanovila na – 200 miliónov EUR. Rozhodnutia o vyrovnaní účtov, ktoré Komisia prijala v roku 2013, mali za následok kladné opravy v prospech členských štátov vo výške približne 6 miliónov EUR. Ďalšie opravy vo výške približne – 2,5 milióna EUR vyplývajúce z nedodržania platobných lehôt členskými štátmi boli predložené výboru poľnohospodárskych fondov v novembri 2013. Vplyv tohto rozhodnutia sa neodráža vo výške predbežného čerpania v prílohe I. Preto je celková čistá výška Komisiou navrhnutých opráv 3,5 milióna EUR, a nie 6 miliónov EUR, ako je uvedené v tabuľke v prílohe I. Po pridaní vyššie uvedených čistých opráv k sume – 200 miliónov EUR prijatej rozpočtovým orgánom pre schválenie účtovnej závierky opráv predchádzajúcich rokov v rozpočte na rok 2013 Komisia navrhla prevody medzi kapitolami vo výške 203,5 miliónov EUR s cieľom uzavrieť túto rozpočtovú položku v roku 2013. 4. Čerpanie príjmov pripísaných EPZF Ako vyplýva z tabuľky v prílohe 1, celkové pripísané príjmy napokon dostupné v roku 2013 dosiahli 2 074,6 milióna EUR. Táto suma bola o 541,6 milióna EUR vyššia oproti pôvodne naplánovanej sume 1 533 miliónov EUR. Tento rozdiel je čiastočne spôsobený skutočnosťou, že suma pripísaných príjmov prenesených z roku 2012 do roku 2013 dosiahla sumu 1 245,6 milióna EUR a bola tak o 340,6 milióna EUR vyššia, než suma 905 miliónov EUR, s ktorou sa v rozpočte pôvodne počítalo. Táto suma zahŕňala zostatok vo výške približne 755 miliónov EUR v dočasnom Fonde na reštrukturalizáciu cukrovarníckeho priemyslu po vyplatení všetkých splatných platieb v rámci tohto fondu. Je potrebné zdôrazniť, že pripísané príjmy prenesené z roku 2012 do roku 2013 sa použili v celej výške na financovanie výdavkov EPZF v rozpočtovom roku 2013. Navyše pripísané príjmy novo vybrané v roku 2013 predstavovali 828,9 milióna EUR, pričom v rozpočte sa počítalo so sumou 628 miliónov EUR. Je to hlavne kvôli tomu, že v roku 2013 bolo Komisiou prijaté dodatočné rozhodnutie o overení súladu. Časť z nedávno vybraných pripísaných príjmov, ktoré sa nepoužijú v roku 2013, sa prenesie do rozpočtu EPZF na rok 2014 a použije sa na financovanie výdavkov, ktoré vzniknú v uvedenom roku. 5. Záver Predbežné výdavky rozpočtu EPZF na rok 2013, vrátane odhadov priamych výdavkov do 31. decembra 2013, vedú k prečerpaniu 1 339 miliónov EUR nad úroveň schválených rozpočtových prostriedkov, ktoré pokrývajú dostupné pripísané príjmy vo výške 2 074,6 milióna EUR. Je potrebné vykonať ešte viaceré koncoročné úpravy a prenosy rozpočtových prostriedkov. Po zohľadnení týchto úprav ako i vyššie uvedených finančných potrieb rozpočtu na rok 2013 sa odhaduje, že zostatok pripísaných príjmov, ktorý má byť prevedený do rozpočtu EPZF na rok 2014, bude predstavovať približne 700 miliónov EUR. Je potrebné uviesť, že pripísané príjmy odhadované na 615 miliónov EUR už boli zohľadnené v opravnom liste č. 2/2014. [1] V článku 14 nariadenia Európskeho parlamentu a Rady (EÚ, EURATOM) č. 966/2012 o rozpočtových pravidlách, ktoré sa vzťahujú na všeobecný rozpočet Únie, sa stanovuje, že vnútorné pripísané príjmy sa prenášajú iba na jeden rok. Preto sa v záujme riadneho rozpočtového hospodárenia tieto pripísané príjmy spravidla využívajú skôr ako ostatné schválené rozpočtové prostriedky z príslušného rozpočtového článku.